Europos socialinio fondo agentūra

|  |
| --- |
| **STUDENTŲ, ATVYKSTANČIŲ STUDIJUOTI LITUANISTINIŲ IR (AR) BALTISTIKOS STUDIJŲ PROGRAMŲ, STIPENDIJOS FIKSUOTOJO ĮKAINIO NUSTATYMO PAGRINDIMAS** |

2016-02-18

**I. ĮVADAS**

Studentų, atvykstančių studijuoti lituanistinių ir (ar) baltistikos studijų programų, stipendijos fiksuotojo įkainio dydžio apskaičiavimo analizė (toliau – Analizė) atlikta vadovaujantis Lietuvos Respublikos Vyriausybės 1996 m. lapkričio 13 d. nutarimu Nr. 1320 „Dėl valstybinių stipendijų ir išmokų studijoms ir mokslinėms stažuotėms skyrimo“ (toliau – Nutarimas) ir nurodytuoju Nutarimu patvirtintu Valstybinių stipendijų ir išmokų skyrimo užsienio valstybių piliečių studijoms, mokslinėms stažuotėms Lietuvoje tvarkos aprašu (toliau –Aprašas).

Analizė atliekama, siekiant sumažinti administracinę naštą projektų vykdytojams, deklaruojantiems iš Europos Sąjungos struktūrinių fondų bendrai finansuojamų projektų įgyvendinimo metu patiriamas stipendijų, atvykstantiems studijuoti lituanistinių ir (ar) baltistikos studijų programų, išlaidas. Taikant fiksuotąjį dydį, pareiškėjams bus lengviau planuoti išlaidas, o projektų vykdytojams – paprasčiau atsiskaityti už projekto lėšų panaudojimą.

Nustatytą studentų, atvykstančių studijuoti lituanistinių ir (ar) baltistikos studijų programų, stipendijos fiksuotąjį įkainį planuojama taikyti 2014–2020 metų Europos Sąjungos fondų investicijų veiksmų programavimo 9 prioriteto „Visuomenės švietimas ir žmogiškųjų išteklių potencialo didinimas“ 09.3.1-ESFA-V-709 priemonės „Studijų tarptautiškumo didinimas“ veiklos „Lietuvos mokslo ir studijų institucijų ir užsienio šalių lituanistikos (baltistikos) centrų bendradarbiavimas“ (toliau – Priemonė) išlaidų kompensavimui. Nustatytas fiksuotasis įkainis taip pat gali būti naudojamas kitų institucijų, administruojančių Europos Sąjungos struktūrinių fondų lėšas, panašaus pobūdžio projektų veiklose.

Analizę atliko Europos socialinio fondo agentūra.

Atliekant analizę vadovautasi šiais apibrėžimais:

**Projektas** – iš Europos Sąjungos struktūrinių fondų lėšų bendrai finansuojamas projektas, kaip jis apibrėžtas Atsakomybės ir funkcijų paskirstymo tarp institucijų, įgyvendinant 2014–2020 metų Europos Sąjungos struktūrinių fondų investicijų veiksmų programą, taisyklių (toliau – Taisyklės), patvirtintų Lietuvos Respublikos Vyriausybės 2014 m. birželio 4 d. nutarimu Nr. 528 „Dėl atsakomybės ir funkcijų paskirstymo tarp institucijų, įgyvendinant 2014–2020 metų Europos Sąjungos struktūrinių fondų investicijų veiksmų programą“, 2.27 punkte.

**Įgyvendinančioji institucija** – tarpinė institucija, atliekanti Taisyklių 9 punkte nustatytas funkcijas.

Kitos Analizėje vartojamos sąvokos atitinka Lietuvos Respublikos švietimo įstatyme ir Lietuvos Respublikos mokslo ir studijų įstatyme vartojamas sąvokas.

**II. TEISĖS AKTŲ ANALIZĖ**

Analizė atlikta vadovaujantis Nutarimu ir Aprašu (Lietuvos Respublikos Vyriausybės 2003 m. liepos 18 d. nutarimo Nr. 970 redakcija), kurių paskutinis pakeitimas patvirtintas Lietuvos Respublikos Vyriausybės 2007 m. liepos 4 d. nutarimu Nr. 699 „Dėl Lietuvos Respublikos Vyriausybės 1996 m. lapkričio 13 d. nutarimo Nr. 1320 „Dėl valstybinių stipendijų ir išmokų studijoms ir mokslinėms stažuotėms skyrimo tvarkos patvirtinimo“ pakeitimo“.

Nutarimas ir Aprašas reglamentuoja valstybinių stipendijų užsienio valstybių piliečių studijoms Lietuvos Respublikos mokslo ir studijų institucijose maksimalius dydžius, skyrimo ir atsiskaitymo už skirtas lėšas tvarką.

Nutarimo 3.3.3 punkte nustatytas maksimalus valstybinės stipendijos dydis (per mėnesį) visų pakopų studentams, atvykstantiems studijuoti lituanistinių ir (ar) baltistikos studijų programų Lietuvos Respublikos mokslo ir studijų institucijose – 15 bazinių socialinių išmokų[[1]](#footnote-1), t. y. 570 eurų per mėnesį. Valstybinių stipendijų užsienio valstybių piliečių studijoms Lietuvos Respublikos mokslo ir studijų institucijose skyrimo sąlygos, nustatytos Aprašo 6 ir 7 punktuose, susijusios su reikalavimais užsieniečiams, pretenduojantiems į stipendiją, ir neturi įtakos nustatytam stipendijos dydžiui.

Nutarimo 1.3 punkte nustatyta, kad stipendijos užsienio valstybių piliečių studijoms Lietuvos Respublikos mokslo ir studijų institucijose mokamos iš Lietuvos Respublikos biudžeto asignavimų, skirtų Švietimo ir mokslo ministerijai. Kadangi Priemonės projektuose bus vykdomos analogiškos veiklos ir patiriamos tos pačios rūšies išlaidos, kaip ir nurodytos Nutarime, be to, bus taikomos visos Nutarime ir Apraše stipendijų, atvykstantiems studijuoti lituanistinių ir (ar) baltistikos studijų programų, skyrimui numatytos sąlygos, todėl Analizės metu nustatytas fiksuotasis įkainis gali būti taikomas Europos Sąjungos struktūrinių fondų finansuojamuose projektuose vadovaujantis Projektų administravimo ir finansavimo taisyklių, patvirtintų Lietuvos Respublikos finansų ministro 2014 m. spalio 8 d. įsakymu Nr. 1K-316 „Dėl Projektų administravimo ir finansavimo taisyklių patvirtinimo“ 425.2 punktu, kuris nustato, kad supaprastintai apmokamos išlaidos yra tinkamos finansuoti, jei yra nustatytos vadovaujantis Lietuvos Respublikos ar ES teisės aktuose ar kituose dokumentuose galiojančia supaprastinto išlaidų apmokėjimo schema, jeigu ji bus taikoma panašiems projektams ir panašiems projektų vykdytojams.

**III. TEISĖS AKTU NUSTATYTI FIKSUOTIEJI DYDŽIAI**

Atlikus Analizę nustatytas **studentų, atvykstančių studijuoti lituanistinių ir (ar) baltistikos studijų programų, stipendijos fiksuotasis įkainis – 570 eurų per mėnesį asmeniui.** Nustatytas fiksuotasis įkainis bus taikomas finansuoti stipendijų išlaidas, skirtas visų pakopų studentams, atvykstantiems studijuoti lituanistinių ir (ar) baltistikos studijų programų Lietuvos Respublikos mokslo ir studijų institucijose.

Taikant Analizėje nustatytą fiksuotąjį įkainį, taikomos visos Nutarime ir Apraše stipendijų, atvykstantiems studijuoti lituanistinių ir (ar) baltistikos studijų programų, skyrimui numatytos sąlygos.

**IV. TEISĖS AKTU NUSTATYTŲ FIKSUOTŲJŲ DYDŽIŲ TAIKYMAS**

Nustatytas studentų, atvykstančių studijuoti lituanistinių ir (ar) baltistikos studijų programų, stipendijos fiksuotojo įkainio dydis yra maksimalus. Pareiškėjas, teikdamas paraišką dėl projekto finansavimo, gali nusimatyti mažesnius įkainius. Patirtos išlaidos, taikant fiksuotuosius įkainius, yra apmokamos proporcingai studijų laikui.

Projekto išlaidoms, kurios apmokamos taikant Analizėje nustatytą fiksuotojo įkainio dydį, pagrįsti projekto vykdytojas Įgyvendinančiai institucijai turi pateikti su Įgyvendinančiąja institucija suderintą pažymą, kurios formą projekto vykdytojui pateiks Įgyvendinančioji institucija sudarius projekto sutartį. Pažymoje turi būti nurodyta studento vardas ir pavardė; mokslo ir studijų institucija, iš kurios studentas atvyko studijuoti; mokslo ir studijų institucija, kurioje studentas studijuoja Lietuvoje; faktinis studento studijų laikotarpis (nurodoma pradžios ir pabaigos data), už kurį deklaruojamas stipendijos fiksuotasis įkainis; dokumento (pvz., įsakymo) dėl stipendijų skyrimo data ir numeris, studijų sutarties data ir numeris bei kita būtina informacija. Pažymą turi patvirtinti aukštosios mokyklos vadovas arba jo įgaliotas asmuo.

Analizė turėtų būti atnaujinama kiekvieną kartą, kai keičiasi Nutarimas, Aprašas bei Lietuvos Respublikos Vyriausybės tvirtinamas bazinės socialinės išmokos dydis. Už Analizės atnaujinimą atsakinga Lietuvos Respublikos švietimo ir mokslo ministerija arba kita jos įgaliota institucija. Projektų vykdytojai pasikeitusius dydžius turi taikyti nuo atitinkamo teisės akto pakeitimo įsigaliojimo dienos.

1. Bazinės socialinės išmokos dydis 38 Eur patvirtintas Lietuvos Respublikos Vyriausybės 2014 m. rugsėjo 10 d. nutarimu Nr. 924 „Dėl bazinės socialinės išmokos dydžio patvirtinimo“ [↑](#footnote-ref-1)